1992L0057 — DA — 27.06.2007 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

Berigtiget ved:

▼B

RÅDETS DIREKTIV 92/57/EØF

af 24. juni 1992

om minimumsforskrifter for sikkerhed og sundhed på midlertidige eller mobile byggepladser (ottende særdirektiv i henhold til artikel 16, stk. 1, i direktiv 89/391/EØF)

RÅDET FOR DE EUROPÆISKE FÆLLESSKABER HAR —

under henvisning til Traktaten om Oprettelse af Det Europæiske Økonomiske Fællesskab, særlig artikel 118 A,

under henvisning til forslag fra Kommissionen ( 1 ), fremsat efter høring af Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen,

i samarbejde med Europa-Parlamentet ( 2 ),

under henvisning til udtalelse fra Det Økonomiske og Sociale Udvalg ( 3 ), og

ud fra følgende betragtninger:

I henhold til Traktatens artikel 118 A skal Rådet ved udstedelse af direktiver vedtage minimumsforskrifter med henblik på at forbedre navnlig arbejdsmiljøet for at sikre et højere niveau for beskyttelse af arbejdstagernes sikkerhed og sundhed;

i henhold til nævnte artikel skal det i disse direktiver undgås, at der pålægges administrative, finansielle og retlige byrder af en sådan art, at de hæmmer oprettelse og udvikling af små og mellemstore virksomheder;

Kommissionens meddelelse om dens program for sikkerhed, hygiejne og sundhed på arbejdspladsen ( 4 ) omhandler vedtagelse af et direktiv med henblik på at sikre arbejdstagernes sikkerhed og sundhed på midlertidige eller mobile byggepladser;

Rådet har i sin resolution af 21. december 1987 om sikkerhed, hygiejne og sundhed på arbejdspladsen ( 5 ) taget til efterretning, at Kommissionen i nær fremtid agter at forelægge det minimumsforskrifter for midlertidige eller mobile byggepladser;

midlertidige eller mobile byggepladser er et aktivitetsområde, hvor arbejdstagerne udsættes for særligt store risici;

uhensigtsmæssige arkitektoniske valg og/eller utilstrækkelig organisation eller dårlig planlægning af arbejdet under udarbejdelsen af byggeprojektet har spillet en rolle i over halvdelen af arbejdsulykkerne på byggepladser i Fællesskabet;

de myndigheder i medlemsstaterne, som er kompetente på området sikkerhed og sundhed på arbejdspladsen, skal, inden arbejdet påbegyndes, oplyses om udførelsen af arbejder over en vis størrelse;

ved opførelsen af et bygværk kan manglende koordination, navnlig på grund af forskellige virksomheders samtidige eller på hinanden følgende tilstedeværelse på den samme midlertidige eller mobile byggeplads, medføre et øget antal arbejdsulykker;

en forbedret koordinering mellem de forskellige parter allerede under udarbejdelsen af byggeprojektet, men også i opførelsesfasen, er derfor nødvendig;

overholdelse af de minimumsforskrifter, der kan sikre et højere sikkerheds- og sundhedsniveau på midlertidige eller mobile byggepladser, er bydende nødvendig for varetagelsen af arbejdstagernes sikkerhed og sundhed;

selvstændige og arbejdsgivere kan, når de selv udøver en erhvervsmæssig aktivitet på en midlertidig eller mobil byggeplads, alene ved deres aktiviteter bringe arbejdstagernes sikkerhed og sundhed i fare;

der er derfor grund til at udvide visse relevante bestemmelser i Rådets direktiv 89/655/EØF af 30. november 1989 om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet (andet særdirektiv) ( 6 ) og Rådets direktiv 89/656/EØF af 30. november 1989 om minimumsforskrifter for sikkerhed og sundhed i forbindelse med arbejdstagernes brug af personlige værnemidler under arbejdet (tredje særdirektiv) ( 7 ) til også at omfatte selvstændige og arbejdsgivere, når de selv udøver en erhvervsmæssig aktivitet på byggepladsen;

nærværende direktiv er et særdirektiv i henhold til artikel 16, stk. 1, i Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet ( 8 ); bestemmelserne i nævnte direktiv finder derfor i fuldt omfang anvendelse på spørgsmål vedrørende midlertidige eller mobile byggepladser, dog kun for så vidt der ikke er fastsat strengere og/eller mere specifikke bestemmelser i nærværende direktiv;

nærværende direktiv udgør et konkret led i gennemførelsen af den sociale dimension inden for det indre marked, navnlig for så vidt angår det område, som er omfattet af Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer ( 9 ), og det område, som er omfattet af Rådets direktiv 89/440/EØF af 18. juli 1989 om ændring af direktiv 71/305/EØF om samordning af fremgangsmåderne med hensyn til indgåelse af offentlige bygge- og anlægskontrakter ( 10 );

i henhold til Rådets afgørelse 74/325/EØF ( 11 ) , senest ændret ved tiltrædelsesakten fra 1985, skal Kommissionen høre Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen med henblik på udarbejdelsen af forslag på dette område —

UDSTEDT FØLGENDE DIREKTIV: